Kanye West wil president word | Netwerk24
05 Julie 2020 16:57
"Ons moet nou die belofte van Amerika verwesenlik deur op God te vertrou, ons visie te verenig en ons toekoms op te bou. Ek gaan vir president van die Verenigde State staan," het West, 'n groot ondersteuner van Trump, op sy Twitter-blad geskryf en 'n emoji van die Amerikaanse vlag en die hutsmerk "# 2020Vision" bygevoeg.
Kanye West en sy vrou Kim Kardashian. Foto: Reuters
Dit was nie onmiddellik duidelik of West, vier maande voor die verkiesing op 3 November, ernstig daaroor is om om die presidentskap mee te ding of dat hy enige amptelike dokumente ingedien het om op stembriewe te verskyn nie.
Die sperdatum om onafhanklike kandidate by die stembrief te voeg is in verskeie state nog nie afgehandel nie.
West en sy ewe beroemde vrou, Kim Kardashian West, het Trump al by die Withuis besoek.
In Oktober 2018 het West gesê hy is met bipolêre gemoedsversteuring gediagnoseer, wat volgens hom eintlik 'n gebrek aan slaap is. Hy het toe onsamehangend gepraat oor alternatiewe heelalle in 'n toespraak wat deurspek was met obseniteite.
Elon Musk, die uitvoerende hoof van Tesla, 'n vervaardiger van elektriese motors, wat ook bekend is vir sy eksentrieke uitbarstings, het in 'n Twitter-boodskap sy volle ondersteuning aan West vir die presidentskap gegee.